THCOM ดาว (เทียม) เปล่งแสง
THCOM โชว์กำไรสุทธิ 309 ล้านบาท เพิ่มขึ้นจากช่วงเดียวกันของปีก่อนที่ขาดทุนสุทธิ 41 ล้านบาท แม้จะมีสาเหตุมาจากการอ่อนค่าของเงินบาท
THCOM โชว์กำไรสุทธิ 309 ล้านบาท เพิ่มขึ้นจากช่วงเดียวกันของปีก่อนที่ขาดทุนสุทธิ 41 ล้านบาท แม้จะมีสาเหตุมาจากการอ่อนค่าของเงินบาท
21 ส.ค. 2565

คุณค่าบริษัท
เปิดงบไตรมาส 2/2565 ออกมาดูดีทีเดียว สำหรับบริษัท ไทยคม จำกัด (มหาชน) หรือ THCOM ที่โชว์กำไรสุทธิ 309 ล้านบาท เพิ่มขึ้นจากช่วงเดียวกันของปีก่อนที่ขาดทุนสุทธิ 41 ล้านบาท แม้จะมีสาเหตุมาจากการอ่อนค่าของเงินบาท ซึ่งทำให้บริษัทมีกำไรจากอัตราแลกเปลี่ยน 229 ล้านบาท แต่ก็ทำให้ตัวเลขบรรทัดสุดท้ายของ THCOM ดูดีขึ้น
โดยในไตรมาสนี้บริษัทมีรายได้จากการขายและบริการ 737 ล้านบาท ลดลง 7.4% จากช่วงเดียวกันของปีก่อนที่มีรายได้ 796 ล้านบาท สาเหตุหลักเกิดจากการลดลงของบริการดาวเทียมและบริการที่เกี่ยวเนื่องหลังจากสิ้นสุดสัญญาดำเนินกิจการดาวเทียมสื่อสารภายในประเทศ (สัญญาสัมปทาน) ลูกค้าบรอดคาสต์ในประเทศจึงลดลง และทำให้รายได้จากการให้บริการดาวเทียมและบริการที่เกี่ยวเนื่องในไตรมาส 2/2565 ลดลง 7.5% มาอยู่ที่ 735 ล้านบาท
นอกจากนี้ ยังรับรู้ผลขาดทุนจากเงินลงทุนในการร่วมค้าจำนวน 104 ล้านบาท หลัก ๆ มาจากบริษัทร่วมค้าที่สปป.ลาว คือ บริษัท ลาวเทเลคอมมิวนิเคชั่นส์ มหาชน (LTC) ซึ่งได้รับผลกระทบจากการอ่อนค่าลงของเงินกีบลาวเทียบกับเงินดอลลาร์สหรัฐ ทำให้เกิดผลขาดทุนจากอัตราแลกเปลี่ยนจากการปรับปรุงมูลค่าหนี้สินสกุลดอลลาร์สหรัฐของ LTC
แต่หากพิจารณาเฉพาะผลกำไรจากการดำเนินงานปกติ LTC มีการฟื้นตัวที่ดีเมื่อเทียบกับปีก่อนหน้า โดยมีการเติบโตของกลุ่มลูกค้าวัยรุ่นจากการเปิดตัวแบรนด์ T-PLUS และมีกำไรจากการดำเนินงานปกติอย่างต่อเนื่อง ถือเป็นสัญญาณที่ดี
ด้านผู้บริหารมั่นใจว่า บริษัทได้ผ่านพ้นจุดต่ำสุดแล้ว และผลประกอบการจะมีกำไรอย่างต่อเนื่อง โดยประเมินว่ารายได้ปีนี้จะอยู่ที่ 3,500-4,000 ล้านบาท และมีอัตรากำไรสุทธิราว 10% จากปีก่อนที่บริษัทมีรายได้ 3,505.67 ล้านบาท มีอัตรากำไรสุทธิที่ 4.10% และมีกำไรสุทธิ 143 ล้านบาท
ประกอบกับ THCOM จะปรับรูปแบบเข้าสู่การเป็นบริษัทด้านเทคโนโลยี (Tech company) อย่างเต็มตัว โดยมีธุรกิจดาวเทียมเป็นฐานรายได้หลัก และต่อยอดสู่ธุรกิจอื่น ๆ ที่เกี่ยวข้อง มีตลาดสำคัญคือ ไทย อินเดีย และออสเตรเลีย ที่จะเป็น 3 เหลี่ยมการตลาดของบริษัทในอนาคตจากนี้ ซึ่งจะมาช่วยหนุนการเติบโต
สำหรับการประเมินมูลค่า (Valuation) ปัจจุบันราคาหุ้น THCOM ซื้อขายกันที่ P/E ระดับ 25.04 เท่า เทียบกับ P/E ตลาดโดยรวมที่ระดับ 17.94 เท่า ถือว่าราคาซื้อขายสูงกว่าตลาด อย่างไรก็ตามถ้าไปดู P/BV ที่ระดับ 1.00 เท่า ถือว่าต่ำกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.63 เท่า
…
รายชื่อผู้ถือหุ้นใหญ่
รายชื่อกรรมการ